TISCOAM ดันทริกเกอร์ฟันด์เข้าเป้า 6 กองรวด
TISCO ดันทริกเกอร์ฟันด์หุ้นไทยเข้าเป้า 6 กองรวด หลังหุ้นไทยทะลุ 1,600 จุด พร้อมเดินหน้าจับจังหวะการลงทุนที่เหมาะสมในการออกทริกเกอร์ฟันด์ลงทุนในหุ้นไทยและต่างประเทศ 
29 ธ.ค. 2560

นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน ทิสโก้ จำกัด หรือ บลจ.ทิสโก้ (TISCO) เปิดเผยว่า จากความมุ่งมั่นในการจับจังหวะการลงทุนเพื่อสร้างผลตอบแทนที่ดีให้กับลูกค้าคนสำคัญของบลจ.ทิสโก้ ล่าสุด บลจ.ทิสโก้ได้พิสูจน์ความเป็นผู้นำในการบริหารทริกเกอร์ฟันด์
โดยสามารถบริหารกองทุน “ทิสโก้ ไทย อิควิตี้ ทริกเกอร์” ซึ่งเป็นทริกเกอร์ฟันด์หุ้นไทยให้ถึงเป้าหมาย 6 กองทุนรวดในช่วงระหว่างวันที่  29 ส.ค.- 8 ก.ย.60 หลังหุ้นไทยทะลุ 1,600 จุด ซึ่งกองทุน“ทิสโก้ ไทย อิควิตี้ ทริกเกอร์” นั้บตั้งแต่ปี 2551 ออกมาทั้งหมด 25 กองทุน เป็นไปตามเป้าหมายถึง 24 กองทุน
ทั้งนี้ในจำนวนนี้ถึงเป้าหมายในกำหนดเวลาการลงทุน 16 กองทุน ถึงเป้าหมายนอกกำหนดเวลาการลงทุน 8 กองทุน และไม่ถึงเป้าหมายและเลิกกองทุนแล้ว 1 กองทุน
สำหรับการออกทริกเกอร์ฟันด์หลังจากนี้ บลจ.ทิสโก้จะหาโอกาสการลงทุนจากทั่วโลก รวมไปถึงตลาดหุ้นไทยเพื่อนำเสนอผลิตภัณฑ์การลงทุนที่ดีให้ลูกค้าได้เลือกลงทุน ซึ่งในขณะนี้ทิสโก้มีมุมมองเชิงบวกต่อการลงทุนในตลาดหุ้นญี่ปุ่น เพราะได้รับผลบวกจากค่าเงินเยนที่มีแนวโน้มกลับมาอ่อนค่า
ประกอบกับนโยบายการเงินที่ยังคงผ่อนคลาย และตลาดหุ้นจีนที่เศรษฐกิจเริ่มมีเสถียรภาพและมีแนวโน้มปรับตัวไปในทิศทางที่ดีขึ้น อีกทั้งคาดว่าจะมีเม็ดเงินต่างชาติเข้าลงทุนในหุ้นจีน หลังจากตลาดหุ้นจีนได้ถูกนับเข้าไปอยู่ในดัชนี MSCI  และการเพิ่มจำนวนหุ้นจีนในดัชนี HSCEI
“หลังดัชนีตลาดหุ้นไทยปรับตัวแรงต่อเนื่องมาตั้งแต่ปลายเดือนสิงหาคมจนถึงปัจจุบัน ส่งผลให้ทริกเกอร์ฟันด์หุ้นไทยของเราถึงเป้าหมาย 6 กองทุนรวดในช่วงระหว่างวันที่ 29 ส.ค.-8 ก.ย.60 ขณะนี้ทริกเกอร์ฟันด์หุ้นไทยที่เราออกมา 25 กองทุนได้ถึงเป้าหมายเกือบทั้งหมด มีเพียง 1 กองทุนที่เลิกโครงการโดยไม่ถึงเป้าหมาย 
โดยในระหว่างวันที่ 7-8 ก.ย.มีทริกเกอร์ฟันด์หุ้นไทยที่ถึงเป้าหมายเพิ่มเติมอีก คือ กองทุนเปิด ทิสโก้ ไทย อิควิตี้ ทริกเกอร์ 8% #15 (TISEQT15 ) กองทุนเปิด ทิสโก้ ไทย อิควิตี้ ทริกเกอร์ 8% #19 (TISEQT19 ) และกองทุนเปิด ทิสโก้ ไทย อิควิตี้ ทริกเกอร์ 8% #20 (TISEQT20 ) จากก่อนหน้านี้ในระหว่างวันที่ 29 ส.ค.-1 ก.ย. กองทุนเปิด ทิสโก้ ไทย อิควิตี้ ทริกเกอร์ 8% #24 (TISEQT24) 
รวมถึงกองทุนเปิด ทิสโก้ ไทย อิควิตี้ ทริกเกอร์ 8% #18 (TISEQT18) และกองทุนเปิด ทิสโก้ ไทย อิควิตี้ ทริกเกอร์ 8% #17 (TISEQT17) ถึงเป้าหมายไปก่อนแล้วจึงเรียกได้ว่าขณะนี้เราได้ปิดซีรีย์ทริกเกอร์ฟันด์หุ้นไทยไปครบหมดแล้ว”นายสาห์รัช กล่าว
อย่างไรก็ตาม ตั้งแต่ปี 2551 จนถึงวันที่ 12 กันยายน 2560 บลจ.ทิสโก้ออกทริกเกอร์ฟันด์ที่ลงทุนทั้งในประเทศและต่างประเทศมาแล้วทั้งหมด 119 กองทุน แบ่งเป็นกองทุนที่ถึงเป้าหมายและเลิกโครงการแล้ว 87 กองทุนในจำนวนนี้ถึงเป้าหมายในกำหนดเวลาการลงทุน 67 กองทุนและถึงเป้าหมายนอกกำหนดเวลาการลงทุน 20 กองทุน
ส่วนกองทุนที่ไม่ถึงเป้าหมายในกำหนดเวลาการลงทุน 32 กองทุนนั้น ยังอยู่ในระหว่างลงทุนเกินกว่ากำหนดเวลาการลงทุน 13 กองทุน ไม่ถึงเป้าหมายและเลิกกองทุนแล้ว 19 กองทุน
 